정조 9년
正言李敏采疏曰。伏以。臣揣才量分。不稱言責之實。略陳於向日引避之辭。而臣方鄕行纔還。除旨又降。馹召已下矣。怵義感恩。叩謝是急。而國讎君恥。擔閣一邊。華銜好爵。兜攬一己。有除輒膺。行呼唱於道路。則婦孺之嗤罵。雖不足恤其於愧此心負殿下何哉。且臣衝炎跋陟之餘。嘔泄交作。轉而成痢。旬日之內。動作無路。以情以病。萬無承膺之望。伏乞聖明。亟遞臣職。以安微分焉。臣於丐免之章。不宜贅及。而竊有區區所蘊。敢此仰陳焉。噫。臺閣之無其責久矣。君讎國賊。未盡殄滅。而徒自日逐周行。月費廩粟。只以謄傳已毛之紙。爲塞一日之責。則今之臺閣。能知主辱臣死之義者。存乎否乎。若謂之無。則殆同厚誣一世。若謂之有。則側聽前後。何其寥寥。人有父母之讎。則雖至愚之賤。皆知其必報乃已。而今以君父之讎。視若父母之讎者。果幾人哉。雖以今番鞫獄言之。端緖纔得。而草草勘斷。情節未究。而速速彌縫。一串之凶肚。同腸之逆謀。必不止於一二已伏法之賊。而纔了疎漏之獄。遽稱懲討之賀。殿下尙以爲。禍根夬袪而國勢已安乎。以殿下日月之明。豈或有未盡察燭。而一世恬嬉。擧朝玩愒。未有以伏莽之禍。漏網之憂。警欬於殿下之側。則試看今日之朝廷。孰爲我殿下。孰爲我國家。深謀而遠慮乎。苟具知覺。則孰不曰。亂逆可畏。而其言也徒歸邊幅。苟有秉彝。則莫不曰。懲討可嚴。而其論也終歸文具。討一凶則不問義理之當然。而只問時論之當否。發一啓則不思畢竟之得請。而只思目前之了責。凡今之事。都欠誠實。而不誠不實。豈有如今日之懲討也哉。今之言者皆曰。殿下之治獄太寬。而凶種無可鋤之日。殿下之鎭安太過。而臺請無可準之期。爲此說者。其亦識道理者耶。昨秋以來。前後鞫獄。三尺王章。當施而不施。許多凶徒。當問而不問。則獄體之失之太寬。聖德之過於鎭安。誠如言者之言。而伊時執法之臣。誠能腐心於一天。血忱於共誅。一請再請。沬血以討之。碎首以爭之。不得請不止。則殿下安得不矜而許之。勉而從之乎。力爭於去秋。而勦絶無遺。則必無今春接起之患。得請於今春。而鉤覈到底。則可無方來無窮之慮。而所謂臺閣之臣。擧皆沁泄。入而在殿下之前。則未嘗出一言效一死。退而憂歎於心則曰。殿下之治獄太寬。殿下之鎭安太過者。其可曰盡臣分乎。臣則以爲。始失之太寬。終歸之鎭安。罔非臺臣不誠不忠之罪。無怪夫一味靳許。而收殺無期矣。然而臺閣之不誠。殿下亦有以導之耳。近日臺啓。孰非當允之請。而每以不允二字。爲酬應之資。且以傳啓之褎多。至發中朝之悶歎。未見開納之衷。顯有厭聞之色。殿下所以處之。亦未免不誠之歸矣。亂逆由此而益無所懲畏。王綱從此而遂至於墜絶。國勢凛綴。不知稅駕之所。而猶且從容暇豫。上下相效。只自馴成其不誠之習而已。則似此規模。求之漢唐中主。亦所未有。豈意聖明之朝。遽有此因循苟且莫可維持之象也。此誠臣流涕太息。寧欲無生者也。噫。爲今日臣子之所以藉手仰事。只是懲討大義。而臺閣之所以自處者。殆同漫職。而莫效沐浴之義。殿下之所以待之者。無異冗官。而不見虛受之美。則復安用臺閣爲哉。臺閣之官。直宜汰以革之。豈容虛存其名。以損國家之紀綱也哉。伏願殿下。廓揮乾斷。亟允三司之請。以絶亂萌。以安宗社焉。臣新從西關而還。邑弊民瘼。不無一二所聞見。謹此陳聞。仰備裁鑑焉。關西之小米發賣。卽一大弊也。各衙門某樣穀之賣關相續。春發賣秋作錢之邑報交馳。民間之穀賤如土。而關外之錢路久竭。纔辦幾緡之銅。殆罄嗣歲之糧。甚至於斥犢而納官。賣産而輸價。其他雜費。亦不勝其繁。而爲民之弊。此猶其緩者耳。大凡作錢之規。未嘗均布於一道。而偏歸於米價踊貴之邑。故山郡穀賤之處。則稍有峙積。沿邑價踊之地。則穀簿殆竭。傾留盡分。而尙乏賑飢之資。刪戶損口。而亦無排巡之穀。於是乎不計遠近。請得移轉。試以移轉之弊言之。則疲癃殘疾。負戴於道路。而怨咨朋興。還戶飢口。仰糊於他廩。而流散相繼。此皆專由於發賣之弊。而發賣之不已。則關西一路。殆將盡歸於溝壑而莫之救也。所謂發賣。已是不好名目。而要其歸則不但在於爲公而已。是固可已而終不可已耶。竊聞近日。又自軍門。發賣三賑穀。其所需用。係是莫重。則臣雖愚昧。豈敢容喙。而第西民之困瘁。臣所目擊。語其勢則殆同弩末。言其情則無異倒懸。而不得愬冤於營邑。猶且望哀於朝家。則究厥民情。吁亦慼矣。而作錢之令。又下於此際。大非國家懷綏遠民之道。積困之餘。又失萬斛之賑資。盡瘁之際。兼辦屢萬之米價。則顚連之患。勢所必至。唉彼西氓。均是殿下之赤子。而未蒙同仁之澤。偏有無告之怨。則是豈不大可寒心也哉。伏願亟賜裁處。軍門財力。從他區劃。自今以後。永杜發賣之弊焉。民庫之蕩竭。邑邑皆然。而其中最爲虛竭。莫可支保之邑。間多有之。以虛竭之庫。責許多之費。殆若刮龜求氊。計窮力盡。於是乎擇其稍饒之民。勒差該庫都監。而名之曰。富民都監。一經其都監。則傾家破産。至於一族流離之境。事之傷惻。莫此爲甚。究厥弊源。則大小使星之費。自有詳定。而詳定之外。冗費居多。巡兵營年例卜定之納。亦有定式。而式例營下之外。又有許多糜費。不得已有邑下之規。邑下之弊。實爲該庫難繼之道。而守令迎送之費。皆出於該庫。一番迎送。殆費千數。近年以來。守宰率多數遞。而武倅之遞易。尤爲頻煩。以邑邑盡竭之庫。又責年年近千之費。則此尤難支之一端。臣以爲。諸般使星之費。更加釐正。永減不緊之需。兩營年例之納。申明定式。痛除中間不貲之費。各邑守令。稍存朔數。俾免數易之弊。則庶有漸次復舊之望。此非臣愚獨得之見。前後道臣。亦皆深知其弊。而講究已久。伏願殿下。廣詢矯捄之責。俾有一分實效焉。關西軍政。最爲疎虞。各邑軍摠。多寡不同。而軍額則有一定之數。居民則有來去之弊。挽近以來。邊地則殷庶。內地則日蹙。內地之民。亦有前後多寡之殊。以衆多之民。責寡少之額。則猶可說也。而以寡少之民。充過多之軍。則其勢難支。且里定之法。始非不便。而各里之民。轉移無常。前日十戶之里。今爲數十戶者有之。向也數十戶之里。今爲五六戶者亦有之。一定之額。不得越他。故闕額之借名捧疤。身布之自里徵當者。邑邑有之。邑里之爲弊。猶屬餘事。而莫重軍政。決不可若是疎迂。臣謂各邑軍摠。更爲參量增減。里定之法。更令逐里均布。似爲得宜。事係變通。下詢廟堂處之焉。近來錢荒。矯捄無策。今之議者皆曰。不可不鑄錢。財源已涸。泉貨盡竭。則鑄錢之議。誠爲得宜。而第設鑄於都下。姦弊尤甚。生銅之潛出換貿。已是難防之姦竇。舊錢之幻鑄取剩。亦是已然之痼弊。他餘舞姦。其端不一。而至如百物踊貴。都氓之生理益窮。竊盗恣行。坊民之疾苦益甚。都下之民。不見鑄錢之利。而只見設鑄之害。自有此議以後。各營門猾校姦吏。則莫不鼓掌而相賀。一城中殘民貧戶。則無不蹙額而相歎。京衙之姦僞。如彼其棘。而都民之疾苦。若此之甚。則設鑄京城。初非可議。第念京外鑄錢。自前有之。統營松都。俱有已然之例。今不敢指一仰請。而捨內就外。亦豈無便宜之道乎。至於鄕民之受害。亦所可恤。而比之都氓之大小俱困。則不翅懸殊。外方之行姦。豈云必無。而較諸京鑄之智巧已熟。則非特差勝而已。揆以內外輕重之分。論以弊瘼淺深之殊。則今之設鑄。其可在外而不可在內也。決矣。且新鑄之弊。多用鉛鐵。鑄樣之薄。有若楡莢。積儲稍久。而都歸破鑠。行用未幾。而隨手缺碎。目今公私所用。舊錢旣多。而新錢絶罕。新錢之不能久遠。亦可推知。伏願殿下。淵然深思。鑄錢之如不可已。則特命設鑄於外方。而體樣務爲厚大。俾之利用於長久。財力預爲營辦。毋令生姦於曠久焉。奏御文字。何等愼重。而洪忠前水使趙心泰敗船狀聞中。邑倅之換易姓名。大非審愼之道。究其本事。雖是無情之失。論以事體。難免不審之責。臣謂譴責之典。斷不可已也。臣無任云云。省疏具悉。首陳事。爾言過矣。關西穀事。爾旣盛陳。民弊至此。朝家旣聞之後。豈可不從施。況爾以賑穀體重爲言。則尤不容持疑。然補土時所用。亦不可不從長區劃。卽令廟堂草記稟處。民庫事。許多爲弊。稔聞於曾經道伯之人。而至於富民都監四字。旣登章奏。嚴立科制。自今永革。在所不已。其他費用之釐正等事。亦當釐改。軍丁事。里定矯弊之方。爾言似好。竝令廟堂問議曾經道帥臣人。亦以草記稟處。鑄錢處所事。錢制事。防奸事。令戶曹論理回啓。趙心泰事。本事雖出無情。奏語文字。不能致愼。拿問處之。爾新入臺地。如是言事。予庸嘉之。爾其勿辭。從速察職。